අධිකරණ නියෝග යටතේ බැඳුම්කර මත දින 15 ක කාලයක් සඳහා මුදා හැරි අලි ඇතුන් යළි භාරදීමේ කාලය පෙරහැර මංගල්‍යය අවසන්වන තුරු දීර්ඝ කරන ලෙස අස්ගිරි පාර්ශ්වයේ මහනායක අතිපූජ්‍ය වරාකාගොඩ ශ්‍රී ඤාණරතන මහනායක හිමියන් ජනාධිපතිවරයාගෙන් ඉල්ලීමක් කරනවා.උන්වහන්සේ මේ අදහස් පළ කළේ හීලෑ අලි ඇතුන් සුරැකීමේ සංවිධානයේ නියෝජිතයින් පිරිසක් අද පස්වරුවේ මහනාහිමියන් බැහැදුටු අවස්ථාවේදී.විහාරස්ථානවල හා ගෙවතුවල නීති විරෝධී ලෙස රඳවා තබාගෙන සිටියදී වනජීවි දෙපාර්තමේන්තුව භාරයට ගත් අලි ඇතුන් 15 දෙනෙකු පසුගියදා අධිකරණ බැඳුම්කර මත පින්නවල අලි අනාථාගාරයෙන් සහ උඩවලව ඇත්අතුරු සෙවනින් නිදහස් කරනු ලැබුවේ මහනුවර ඇසළ පෙරහැර සඳහා සහභාගි කරවීමටයි.එම අලි ඇතුන් ලබන අගෝස්තු 15 වැනිදා වන විට යළි භාරදිය යුතුවනවා.එලෙස නිදහස් කළ අලි ඇතුන් මීට පෙර රැකබලා ගත් අයිතිකරුවන් අද එම සත්වයින්ද සමඟ අස්ගිරි විහාරය වෙත පැමිණියේ අස්ගිරි මහනාහිමියන් බැහැදැකීම සඳහායි.